Den danske bordtennisspiller Michael Maze vandt lørdag sin ottendedelsfinale 4-0 i sæt over franskmanden Abdel-Kader Salifou.

Som den sidste af i alt 10 danske deltagere skulle Michael Maze lørdag forsøge at spille sig videre til kvartfinalerne i Pro Tour-turneringen Danish Open. Det ansvar bar den danske bordtennisspiller fint i ottendedelsfinalen mod franskmanden Abdel-Kader Salifou i herrernes singlerække. Maze vandt første sæt overbevisende 11-6, mens andet sæt blev mere lige og til sidst endte med en sætsejr på 12-10. Det knækkede tilsyneladende franskmanden så meget, at resten af kampen blev en formsag for danskeren. Tredje og fjerde sæt endte begge med 11-2 til Maze, som dermed er videre til kvartfinalerne, som spilles senere lørdag. /ritzau/